Document ID: 32004R1750

KOMMISSIONENS FORORDNING (EF) Nr. 1750/2004
af 8. oktober 2004
om ændring af forordning (EF) nr. 1019/2002 om handelsnormer for olivenolie
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), særlig artikel 35a, og
ud fra følgende betragtninger:
(1)
I overensstemmelse med artikel 5, litra c), i Kommissionens forordning (EF) nr. 1019/2002 (2) må organoleptiske kendetegn kun anføres på mærkningen, hvis de er baseret på resultaterne af en analysemetode, der er fastsat i Kommissionens forordning (EØF) nr. 2568/91 af 11. juli 1991 om kendetegnene for olivenolie og olie af olivenpresserester og de i den forbindelse anvendte metoder (3).
(2)
Efter artikel 2, stk. 1, tiende led, i forordning (EØF) nr. 2568/91 vurderes de organoleptiske kendetegn efter metoden i bilag XII til nævnte forordning. Kun de positive egenskaber, der er omhandlet i nævnte bilag, må anvendes. Det viser sig imidlertid, at de erhvervsdrivende, fordi der kun er anført et meget begrænset antal organoleptiske egenskaber i bilag XII, har vanskeligt ved at beskrive deres oliers organoleptiske kendetegn på etiketterne.
(3)
Da der på nuværende tidspunkt ikke findes objektive metoder til at efterprøve visse meget værdiforøgende organoleptiske kendetegn for jomfruolie, hvad smag, lugt og farve angår, er det ikke muligt at anføre disse egenskaber på etiketterne. Med de positive organoleptiske egenskaber, der for tiden er fastsat i bilag XII til forordning (EØF) nr. 2568/91, er det heller ikke muligt på udtømmende vis at beskrive de store sorts- og smagsforskelle for jomfruolie.
(4)
Da det arbejde, som et internationalt organ har indledt for at udvikle nye metoder til organoleptisk evaluering, som kan udvide antallet af positive egenskaber for jomfruolie, fortsat står på og risikerer at vare længere end forudset i 2003, bør der fastsættes en ny frist, der er tilstrækkelig lang til, at sådanne metoder kan udvikles. Derfor bør anvendelsesperioden for artikel 5, litra c), i forordning (EF) nr. 1019/2002 på ny forlænges. Datoen den 1. juli 2006, som startdatoen for anvendelsen af nævnte artikel, svarer til den dato, hvor produktionsåret 2006/07 begynder.
(5)
Forordning (EF) nr. 1019/2002 bør ændres i overensstemmelse hermed.
(6)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -
UDSTEDT FØLGENDE FORORDNING:
Artikel 1
Artikel 12, stk. 2, tredje afsnit, i forordning (EF) nr. 1019/2002 affattes således:
»Artikel 5, litra c), anvendes fra den 1. juli 2006.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. oktober 2004.

Labels: 3
17